**Akutt koronarsyndrom** er en gruppe sykdommer i kransårene i hjertet som har felles underliggende patologi, kjennetegnet av plakkruptur, trombose og betennelse. Akutt koronarsyndorm er inndelt i tre ulike diagnoser – STEMI-hjerteinfarkt, NSTEMI-hjerteinfarkt og ustabil angina. De tre diagnosene har relativt like symptomer, ofte dominert av brystsmerter i hvile. 

Når en del av hjertemuskulaturen ikke får tilstrekkelig oksygenforsyning og dermed dør, oppstår et hjerteinfarkt. Hjerteinfarkt er definert ved stigning av hjertemarkøren troponin i blodprøver. *STEMI-hjerteinfarkt* er definert ved typisk utseende på EKG med stigende ST-segmenter, som viser pågående oksygenmangel i hjertemuskelen. *NSTEMI-hjerteinfarkt* er hjerteinfarkt der det ikke er forhøyede ST-segmenter. Ustabil angina er en tilstand med samme etiologi som hjerteinfarkt der pasienten har brystsmerter i hvile uten at det hjertemuskulaturen dør. Ved ustabil angina øker ikke troponininnholdet i blodet.

Akutt koronarsykdom kjennetegnes av akutte sentrale brystsmerter som varer over 20 minutter, ofte samtidig med kvalme, tungpust go hjertebank. Sykdommen kan også oppstå uten brystsmerter hos eldre eller diabetikere. Ved mistanke om akutt koronarsyndorm tilkalles som hovedregel ambulanse. Akutt koronarsykdom diagnistiseres ved hjelp av EKG.

Forløp ved STEMI-hjerteinfarkt
------------------------------

Ved STEMI-hjerteinfarkt, er rask behandling med PCI, eller trombolyse av avgjørende betydning for prognosen. Hvilken behandling som blir gitt vil i Norge avhenge av geografi og hvor lang tid som har gått fra symptomstart til ambulansen ankommer.
STEMI-hjerteinfarkt der sykehistorien er under 3 timer skal fraktes til PCI-sykehus dersom transporttiden dit er under 90 minutter. Dersom transporttiden er over 90 minutter skal pasienten ha trombolytisk behandling. Ved STEMI-infarkt der sykehistorien over 3 timer skal pasienten fraktes til primær PCI. 
STEMI er typen hjerteinfarkt med størst risiko for alvorlige komplikasjoner. I et norsk materiale fikk 12% av STEMI-pasientene hjertestans i akuttforløpet, 5,8% døde innen 30 dager etter infarktet.

Forløp ved NSTEMI-hjerteinfarkt og ustabil angina
-------------------------------------------------

Pasienter med mistanke om akutt koronarsyndrom der det ikke er ST-elevasjon skal også fraktes raskt til sykehus for overvåkning. Å skille mellom diagnosene NSTEMI-hjerteinfarkt og ustabil angina gjøres ved undersøkelse av hjertemarkøren troponin i en blodprøve.
For å skille mellom ustabil angina og andre årsaker til brystsmerter er anamnesen sentral, sammen med ulike kliniske undersøkelser, blant annet sykkeltest, arbeids-EKG.

Pasientene med NSTEMI-hjerteinfarkt og ustabil angina skal ikke ha PCI i akuttfasen, men mange av dem skal behandles med subakutt PCI etter få døgn. Mange steder i landet vil pasientene med hjerteinfarkt uten ST-elevasjon fraktes til overvåkningsavdeling på sitt lokalsykehus. De overflyttes deretter til PCI-sykehus etter et par døgn for å gjennomføre selve PCI-prosedyren, og flyttes så ofte tilbake til en indremedisinsk avdeling ved deres lokale sykehus for videre stabilisering, behandling og observasjon før utskriving til hjemmet.

Referanser
----------

1. ↑  Longmore, Murray (2010). *Oxford Handbook of Clinical Medicine* **(engelsk)**. Oxford: Oxford University Press.
2. ↑   Beltesbrekke, HS; Husa, MB: Akutt hjerteinfarkt i Midt-Norge – transport for primær PCI-behandling eller trombolyse?
3. ↑  Jacobsen, Dag (2009). *Sykdomslære*. Oslo: Gyldendal Norsk Forlag. ISBN 978-82-05-39041-6.

| * v
* d
* r
Helsemessige forbehold |
| --- |
| Helsenotis | Du bør aldri bruke informasjon fra internett, inkludert Wikipedia, som eneste kilde til avgjørelser eller tiltak i helsemessige spørsmål. Ved legemiddelspørsmål bør du rådspørre apotek eller lege, ved helsespørsmål relevant autorisert helsepersonell, og ved dyresykdom bør du rådspørre veterinær. Bruk aldri reseptbelagte legemidler uten etter råd fra lege. Søk råd på apoteket ved bruk av reseptfrie legemidler, kosttilskudd og naturmidler, spesielt om du også bruker reseptbelagte midler. Bruk av flere legemidler samtidig kan gi utilsiktede effekter. |